Helsinki Universitet
Helsinki Universitet er et finsk universitet, der blev grundlagt i 1640 af Per Brahe den yngre som Kungliga Akademien i Åbo. Efter Åbos brand i 1828 flyttede akademiet til Helsinki under navnet Kejserlige Alexanders Universitet i Finland (opkaldt efter den russiske kejser Aleksander 1.), indtil det i 1919 fik sit nuværende navn.
Universitetet har ca. 36.500 studerende og 8000 ansatte (2011) fordelt på 11 fakulteter: teologi, jura, medicin, humaniora, matematik-naturvidenskab, farmakologi, biovidenskab, adfærdsvidenskab, statsvidenskab, agro- og forstvidenskab og veterinærmedicin. Universitetet er tosproget med undervisning på finsk og svensk samt delvist engelsk. Det er desuden et af tre universiteter i Finland med undervisning i samisk sprog og kultur.
Universitetet har virksomhed 20 forskellige steder landet over og et omfattende internationalt samarbejde. Årligt tildeles 5800 personer en universitetsgrad efter gennemført studium, og forskerne publicerer ca. 6000 videnskabelige artikler eller monografier. Årsbudgettet er på 562 mio. euro. (2008).